Касцёл Найсвяцейшага Сэрца Ісуса (Самара)

Касцёл Найсвяцейшага Сэрца Ісуса — каталіцкі храм, які знаходзіцца ў Самары. Храм з’яўляецца прыходам Сярэднепаволжскага дэканата Епархіі Святога Клімента з цэнтрам у Саратаве.

У пачатку 1890-х гадоў самарская каталіцкая абшчына сабрала сродкі для пакупкі ўчастка зямлі і пабудавала на ім драўляны касцёл. У 1902 годзе пачалося будаўніцтва мураванага будынка па праекце маскоўскага архітэктара Тамаша Багдановіча. Будаўніцтва працягвалася па 1906 год і каштавала прыкладна 80 тысяч рублёў. Будаўніцтва вялі ніжагародскія муляры пад кіраўніцтвам Аляксандра Шчарбачова.

Асвячэнне храма адбылося 12 лютага 1906 года. Храм дзейнічаў да 20-х гадоў XX стагоддзя. У 30-х гадах храм быў зачынены і разрабаваны, у 1941 годзе ў ім размясціўся краязнаўчы музей.

У 1991 годзе будынак быў перададзены каталіцкай абшчыне. Да 1996 года храм быў адрэстаўраваны і паўторна асвечаны ў гонар свята Найсвяцейшага Сэрца Ісуса. 31 мая 2000 года на шпілі храма былі вернуты крыжы.